Tatoeba sentences — language code: epo
Kiam la ŝipo, reveninte en sian havenon el vojaĝo, haltos en rodo, la ŝipestro devas raporti al artileriestro de la haveno pri kiomo da pulvo restanta surŝipe.
Do li ne rajtas surbordiĝi, ĝis la pulvo estos disde li transprenita kaj elveturigita el la ŝipo.
Neniu aŭdacu pafi al malamikoj trans iun ajn ŝipon de la Reĝa Moŝto, ial krucpasantan la paflinion, je senigo de rango, galerpuno, aŭ je puno de morto, depende de stato de la afero.
Same estu punita ankaŭ tiu, kiu pafos al malamika ŝipo, kies flago jam estas mallevita.
La ŝipestro devas rezervi ĉion necesan por estingado de incendio kaj por rapida riparado de la ŝipkorpo kaj mastaro difektitaj de kuglegoj.
Post ĉiu batalo la ŝipestro kun la ĉefaj oficiroj devas kalkuli kaj noti, kiom da pulvo estis eluzita, kaj kiom restas, kaj ĉiu el ili subskribu tiun noton por plia fidindeco, krom tio, oni devas zorgi pri pulvo, reŝutadi ĝin en pulvujoj kaj renversadi la barelojn, por ke pulvo estu ĉiam seka kaj preta al batalo.
Ĉiu flotano devas observadi signalojn de la ĉefkomandanto, kaj laŭe agadi.
Sed se iu intence ignoros signalon, do tiu ulo estu punita, kiel malobeinto de ordono.
Estu punita ankaŭ tiu, kiu sen praviga kialo preteratentis ĝin, tamen iom malpli severe, depende de sia kulpeco.
Komandanto de brulŝipo, ricevinte ordonon aŭ signalon forbruligi ŝipon de malamikoj, devas strikte plenumi la taskon, ne ekbruligante sian ŝipon, antaŭ ol ĝi kroĉiĝos al la malamika, krom pro ekstrema neceso, je la samaj punoj, kiuj estas destinitaj por ĉiuj ceteraj ŝipestroj, farintaj delikton dum batalo.
Kapitanleŭtenanto, kies posteno dum batalo estas sur la malsupra ferdeko, devas obei sian ŝipestron, samkiel ĉiuj ceteraj oficiroj, sed, okaze de foresto de la ŝipestro, li prenu sur sin ĉiujn liajn devojn.
Ŝipestroj ordinaraj devas postuli al siaj vaĉoficiroj, ke, sendepende de kiomo de veloj hisitaj ĉe la ĉefkomandanto, tiom da veloj estu tenataj hisite, ke la ŝipo iru ĝustaloke en sia eskadro, je puno al vaĉoficiroj neglektintaj tion.
Leŭtenanto, estante la tria komandanto post la ŝipestro, obeu la kapitanleŭtenanton, plenumu siajn devojn, kaj ne faru ion ajn alian, krom laŭ permeso de la ŝipestro, aŭ de la kapitanleŭtenanto, se la unua forestas.
Li devas, kune kun la ŝipestro, ĉeesti akcepton kaj ĉiun pririgardon de la ŝipo, por scii, kion endas ripari.
Kiam la ŝipo debordiĝos, kaj vaĉoj estos difinitaj de la ŝipestro, tiam li faru liston de sia vaĉanaro, al kies kvartirmastroj kaj kanonistoj li disdonu la kopiojn, por ke ili sciu, kun kiu ili vaĉu.
Li devas, laŭ ordono de la ŝipestro, difini batalpostenon por ĉiu ŝipano, kaj teni liston, kie estu skribite, kiu el la ŝipanoj, okaze de batalo, estu ĉe veloj, kiu - ĉe kanonoj, kiu tenu muskedon, kiu disdonadu pulvon, kaj kiu estu ĉe boatoj.
Dum ĉiu sia nokta vaĉo, li devas mem dufoje pririgardi la ŝipon, ankaŭ devas de tempo al tempo ordoni al la aliaj fari kontroliron inter ferdekoj, por preventi misuzon de fajro kaj fumadon de tabako, je forpreno de semajna salajro kontraŭ ĉiu manko.